Deichman Bjørvika

Deichman Bjørvika er hovedbibliotek for Deichman, folkebiblioteket i Oslo kommune. Det ligger i Bjørvika, mellom Oslo S og Operahuset i Oslo. Byggearbeidene tok til i 2013 og ble ferdige i desember 2019. Det nye biblioteket planla å åpne med samlingene fra det gamle hovedbiblioteket på Hammersborg og et utvidet publikumstilbud 28. mars 2020, men åpninga ble utsatt på grunn av nedstengninga av offentlige samlingsarenaer som følge av koronaviruspandemien i 2019–2020. Den offisielle åpningen var 18. juni 2020.Biblioteket har vunnet en rekke priser, blant andre Norsk Bibliotekforenings pris for Årets bibliotek 2020, den internasjonale bibliotekføderasjonen IFLAs pris Public Library of the Year 2021 og prisen Trend Brand of the Year 2020.

Historie
Det Deichmanske bibliotek ble opprettet med offentlig bokutlån til Christianias borgere allerede i 1785. I 1933 fikk byens hovedbibliotek eget monumentalt nybygg på Hammersborg, ved Trefoldighetskirken og Regjeringskvartalet.

I 2001 ble det gjort et vedtak i Oslo kommune om å bygge nytt hovedbibliotek på Vestbanen. I 2007 signerte Oslo kommune og Statsbygg en kontrakt for overdragelse av kulturhustomta på Vestbanen. I 2008 la Byrådet i Oslo og Kulturdepartementet fram planer om at kommunen selger tomten tilbake til staten, som vedtok å bygge det nye Nasjonalmuseet for kunst, arkitektur og design der.

Våren 2009 vant de norske firmaene Lund Hagem Arkitekter og Atelier Oslo arkitektkonkurransen om et nytt hovedbibliotek. I 2013 vedtok bystyret å bygge det nye hovedbiblioteket i Bjørvika, like ved Operahuset og det kommende nye Munchmuseet. Grunnsteinen ble lagt ned 3. februar 2017. Nybygget skulle etter planen være ferdig i 2019.

Oslos offentlige bibliotek, som omfatter rundt 20 avdelinger i tillegg til hovedbiblioteket, blir vanligvis omtalt som «Deichman», og skiftet navn fra «Deichmanske bibliotek» til «Deichman bibliotek» i 2018. Det gamle hovedbiblioteket på Hammersborg stengte dørene for godt rett før nyttår 2019, og biblioteksvirksomheten ble flyttet til det nye signalbygget ved Oslo havn våren 2020.

Interiør
Underetasjen i bygget rommer bokhyller, en kinosal og et auditorium for 200 personer. Inngangene går inn til første etasje, som også har en kaffebar/restaurant og resepsjon. Her henger også lyskonstruksjonen «Brainstorm», laget av Lars Ø. Ramberg, som består av 400 meter neonrør.

I andre etasje finnes skjønnlitterære bøker og i tredje etasje musikk, film, tegneserier, spill og fabelprosa – samt en rekke muligheter for hobby-aktiviteter. I fjerde etasje finnes bøker om kunst, arkitektur, helse, teknologi og naturvitenskap, og det er en rekke grupperom og studieplasser. I femte etasje finnes bøker om samfunnsfag, historie, psykologi, filosofi og religion, og flere studieplasser, en del av disse i en større åpen del som stikker ut over Anne Cath. Vestlys plass, med utsikt over Oslofjorden.

Totalt rommer biblioteket over 450 000 bøker, samt utstyr til diverse aktiviteter – blant annet musikkinstrumenter, symaskiner, loddeutstyr, 3D-printere og verktøy.

Galleri

Arkitektur 
Byggets karakteristiske profil skapes av at øvre del av bygget ut mot Anne Cath. Vestlys plass rager ut over hovedinngangen. Dette grepet er gjort for å beholde siktlinjer mot Operaen fra sentrum. Samtidig gir den utkragede delen ekstra volum. Den utkragede konstruksjonen henger fra det særegne foldetaket. Et foldetak gir stor styrke i konstruksjonen.

Det er tre skråstilte atrier som går fra hvert sitt inngangsområde og opp i bygget. Atriene gir sikt helt opp til foldetaket.

Fasaden er kledt med delvis gjennomskinnelige plater i polykarbonat.

Deichman Bjørvika er tildelt arkitekturprisen Betongtavlen, blant annet grunnet den krevende foldetakkonstruksjonen, og hvordan byggets ventilasjonssystem utnytter betongens termiske masse til å redusere energibruk til kjøling og oppvarming.

Referanser

Eksterne lenker
 
 Deichman om Deichman Bjørvika

Kultur i Oslo
Folkebiblioteker i Norge
Bjørvika
Etableringer i 2020
2020 i Norge